Ρεκόρ και στατιστικά του ελληνικού ποδοσφαίρου

Η σελίδα αφορά σε ποδοσφαιρικά ρεκόρ που έχουν σημειωθεί στην Ελλάδα συμπεριλαμβανομένων όλων των κατηγοριών.

Ποδοσφαιριστές

Σκόρερ όλων των εποχών 

 O Θωμάς Μαύρος είναι ο πρώτος σκόρερ όλων των εποχών στην πρώτη κατηγορία με 260 γκολ που σημειώθηκαν για τον Πανιώνιο και την ΑΕΚ μεταξύ 1970 και 1991.
 Ο Κριστόφ Βαζέχα είναι ο ξένος παίκτης με τα περισσότερα γκολ στην κορυφαία κατηγορία, με 244 γκολ στον Παναθηναϊκό και δεύτερος στη γενική λίστα.
 O Γιώργος Σιδέρης είναι ο σκόρερ όλων των εποχών στο Κύπελλο Ελλάδας με 73 γκολ. Σκόραρε 13 για τον Ατρόμητο Πειραιά και 60 για τον Ολυμπιακό.
Ο επιθετικός του Ολυμπιακού Γιουσέφ Ελ-Αραμπί σημείωσε ένα σπάνιο γκολ στον αγώνα μεταξύ Ολυμπιακού - Παναθηναϊκού που έληξε με 3-0 υπέρ του γηπεδούχου,  στην ιστορία του παγκοσμίου ποδοσφαίρου.  Η μπάλα πριν φτάσει στον Ελ Αραμπί που σημείωσε το γκολ, πέρασε από τα πόδια και των 11 παικτών του Ολυμπιακού που βρισκόταν στον αγωνιστικό χώρο εκείνη τη στιγμή. Οι παίκτες του Ολυμπιακού  αντάλλαξαν μεταξύ τους 22 πάσες και χρειάστηκαν 66,92 δευτερόλεπτα για να επιτευχθεί το γκολ.
 O Ηλίας Χατζηελευθερίου είναι ο πρώτος σκόρερ όλων των εποχών στη δεύτερη κατηγορία με 152 γκολ σε Δόξα Δράμας, Απόλλωνα Καλαμαριάς, Ηρακλή, Αγροτικό Αστέρα και ΠΑΣ Γιάννινα μεταξύ 1967 και 1986.
 Ο Γιώργος Κιούρκος είναι ο πρώτος σκόρερ όλων των εποχών στην τρίτη κατηγορία με 154 γκολ. Ακολουθεί ο Θωμάς Κυπαρίσσης με 147.
 Ο Δημήτρης Ζιώγας κατέχει το ρεκόρ των περισσότερων γκολ στις κατώτερες κατηγορίες του ελληνικού ποδοσφαίρου, πάνω από 750 κατά τη διάρκεια της καριέρας του. 
 O Νίκος Αναστόπουλος είναι ο πρώτος σκόρερ όλων των εποχών της Εθνικής Ελλάδας με 29 γκολ. Έπαιξε σε 75 διεθνείς αγώνες από το 1977 έως το 1988.
 O Δημήτρης Σαλπιγγίδης είναι ο πρώτος Έλληνας σκόρερ όλων των εποχών στις διοργανώσεις της UEFA με 30 γκολ, που σημείωσε για τον ΠΑΟΚ και τον Παναθηναϊκό (1999–2016).

Βραβεία 

Ο Ντέμης Νικολαΐδης και ο Νίκος Λιμπερόπουλος έχουν κερδίσει 3 φορές το βραβείο του καλύτερου Έλληνα παίκτη. Ο Νικολαΐδης το κατέκτησε το 1997, το 1998 και το 2002 ως παίκτης της ΑΕΚ και ο Λιμπερόπουλος το 2000 παίζοντας στον Παναθηναϊκό και το 2006, 2007 στην ΑΕΚ. Το βραβείο καθιερώθηκε από τον ΠΣΑΠ το 1992.
Ο  Αντώνης Νικοπολίδης κέρδισε το βραβείο καλύτερου τερματοφύλακα 8 φορές (2000, 2002, 2003, 2004, 2005, 2006, 2008, 2009). Το βραβείο καθιερώθηκε το 1997.
Ο Γιώργος Θεοδωρίδης και ο Νίκος Πουρτουλίδης έχουν κερδίσει 2 φορές το βραβείο του καλύτερου παίκτη της δεύτερης κατηγορίας. Ο Θεοδωρίδης το 2010, το 2011 στον Παναιτωλικό και ο Πουρτουλίδης το 2014, το 2015 στον Ηρακλή .
Ο Γιώργος Σουρλής  και ο  Γιώργος Ζαχαρόπουλος είναι οι μόνοι ποδοσφαιριστές που κέρδισαν το βραβείο του καλύτερου ποδοσφαιριστή τόσο στη δεύτερη όσο και στην τρίτη κατηγορία.
Ο Κριστόφ Βαζέχα κέρδισε το βραβείο του καλύτερου ξένου παίκτη 5 φορές (1993, 1994, 1995, 1997, 1998).
O  Κώστας Νεστορίδης και o Αντώνης Αντωνιάδης είναι οι μόνοι παίκτες που κέρδισαν πέντε φορές το βραβείο του πρώτου σκόρερ της πρώτης κατηγορίας . Στην περίπτωση του Νεστορίδη το κέρδισε 5 συνεχόμενες φορές μεταξύ 1959 και 1963.
O  Γιώργος Σιδέρης κέρδισε το βραβείο του πρώτου σκόρερ του Κυπέλλου Ελλάδας 5 φορές ρεκόρ (1962, 1963, 1965, 1968, 1969), παίζοντας στον Ολυμπιακό. O  Δημήτρης Σαραβάκος είναι δεύτερος στη λίστα με 4 νίκες (1988, 1989, 1990, 1991).
 Τρεις παίκτες κέρδισαν το βραβείο του πρώτου σκόρερ της πρώτης κατηγορίας και επίσης το βραβείο της δεύτερης κατηγορίας. Αυτοί είναι οι: Αλέξης Αλεξανδρής, Αντώνης Αντωνιάδης και Φάνης Γκέκας. Ο Αλεξανδρής κέρδισε και τα δύο βραβεία περισσότερες από μία φορές.
 Πέντε παίκτες έχουν κερδίσει το βραβείο πρώτου σκόρερ της δεύτερης κατηγορίας από 2 φορές: Κώστας Δαβουρλής (1967, 1969), Ηλίας Σολάκης (2007, 2010), Κώστας Κοττάκης (1987, 1988), Αλέξης Αλεξανδρής (1990, 1991) και Νίκος Κουσκουνάς (2016, 2017). 
Ο Ηλίας Σολάκης είναι ο μοναδικός παίκτης που κέρδισε το βραβείο του πρώτου σκόρερ στη δεύτερη (2007, 2010), την τρίτη (1998) και την τέταρτη κατηγορία (1991).
 Ο Νταβόρ Γιακόβλεβιτς κέρδισε το βραβείο του πρώτου σκόρερ της τρίτης εθνικής κατηγορίας, 3 φορές μεταξύ 1995 και 1997, παίζοντας στη Χαλκίδα και τον Εθνικό Αστέρα. 
 Ο Δημήτρης Μπέης κέρδισε το βραβείο πρώτου σκόρερ της Δέλτα Εθνικής 2 φορές (2002, 2003) παίζοντας στο Μεσολόγγι .

Ρεκόρ νεότερων ποδοσφαιριστών 

O  Ντίνος Ποντίκας κατέχει το ρεκόρ του νεότερου ποδοσφαιριστή που σημείωσε χατ-τρικ στο ελληνικό ποδόσφαιρο, σε ηλικία 14 ετών, 6 μηνών και 18 ημερών, στο ντεμπούτο του στην αναμέτρηση Αμπελόκηποι - Χαραυγή (4–3), στις 24 Σεπτεμβρίου 1996. Επίσης αποτελεί και παγκόσμιο ρεκόρ.
O  Χάρης Σοφιανός κατέχει το ρεκόρ του νεότερου ποδοσφαιριστή που σκόραρε στην πρώτη κατηγορία σε ηλικία 15 ετών, 11 μηνών και 1 ημέρας. Σκόραρε στον ντεμπούτο του στην αναμέτρηση Πανιώνιος - Άρης (2–0), στις 26 Δεκεμβρίου 1977.  
O  Δημήτριος Ζιώγας κατέχει το ρεκόρ του νεότερου παίκτη που κέρδισε το βραβείο του πρώτου σκόρερ σε οποιοδήποτε ελληνικό πρωτάθλημα, με 15 χρόνια και 7 μήνες στη δεύτερη κατηγορία του πρωταθλήματος Θεσσαλίας (έκτο επίπεδο στην πυραμίδα), τη σεζόν 1996–97, σημειώνοντας 35 γκολ. 
O  Κώστας Τσάμπας κατέχει το ρεκόρ του νεότερου ποδοσφαιριστή που αγωνίστηκε στην πρώτη κατηγορία με 14 ετών, 3 μήνες και 4 ημέρες. Έκανε το ντεμπούτο του στον αγώνα Παναχαϊκή – Απόλλων Σμύρνης (0–0) στις 26 Δεκεμβρίου 1977.
 Ο Παναγιώτης Λύγκας έγινε ο νεότερος σκόρερ της τρίτης κατηγορίας με 15 χρόνια, 4 μήνες και 3 ημέρες. Πέτυχε το τέταρτο γκολ της ομάδας του στον αγώνα Σούλι Παραμυθιάς – Γρεβενά Αεράτα (4–0), στις 13 Ιανουαρίου 2019 
O  Δημήτρης Παπαδόπουλος ήταν ο νεότερος παίκτης που εμφανίστηκε στη δεύτερη κατηγορία παίζοντας τον πρώτο του αγώνα σε ηλικία 14 ετών για τον Εργοτέλη το 1964. >
Ο Κώστας Σταφυλίδης είναι ο νεότερος που έχει αγωνιστεί σε τελικό πανελληνίου πρωταθλήματος Λυκείων, το Φεβρουάριο του 2009, σε ηλικία 15 ετών και 2 μηνών, με το Αριστοτέλειο Κολλέγιο Θεσσαλονίκης.
O  Σωτήρης Νίνης ήταν ο νεότερος παίκτης που σκόραρε για την Εθνική Ελλάδας ποδοσφαίρου, σε ηλικία 18 ετών, 1 μήνα και 16 ημερών στον πρώτο του αγώνα Ελλάδα - Κύπρος (2–0), στις 19 Μαΐου 2008. Κατέρριψε το ρεκόρ του Κώστα Ελευθεράκη από το 1969.

Ρεκόρ μεγαλύτερων σε ηλικία ποδοσφαιριστών 

O Τάσος Μητρόπουλος κατέχει το ρεκόρ του μεγαλύτερου σε ηλικία σκόρερ στην πρώτη κατηγορία με 39 χρόνια, 7 μήνες και 29 ημέρες στον αγώνα Βέροια - ΑΕΚ Αθηνών (1–0), στις 21 Μαΐου 1997. Ο αρχηγός της Βέροιας κατέρριψε το ρεκόρ του Λευτέρ Κουτσουκαντονιάδη από το 1964.
Ο Σέρβος τερματοφύλακας Μίλαν Σέβο έγινε ο μεγαλύτερος σε ηλικία ξένος παίκτης που συμμετείχε στην ελληνική κορυφαία κατηγορία στον αγώνα ΑΟ Τρίκαλα - ΟΦΗ 0-0, στις 26 Μαρτίου 2000. Ήταν 40 ετών, 6 μηνών και 11 ημερών έπαιζε στα Τρίκαλα. 
Ο Αργεντινός Ντιέγκο Ρομάνο, έγινε ο μεγαλύτερος σε ηλικία ξένος ποδοσφαιριστής που αγωνίσθηκε στο Κύπελλο Ελλάδος, 25 Σεπτεμβρίου 2022 στην αναμέτρηση μεταξύ Άρη Βούλας - Ναυπακτιακού Αστέρα (1-0) σε ηλικία 42 ετών, 6 μηνών και 25 ημερών.
Ο Λουκάς Βύντρα έγινε ο μεγαλύτερος σε ηλικία ποδοσφαιριστής στην ιστορία της Α' Εθνικής. Σε ηλικία 40 ετών, 7 μηνών και 7 ημερών αγωνιζόμενος στην αναμέτρηση Λαμία - Βόλος (2-1) στις 13 Σεπτεμβρίου 2021.
Ο αμυντικός Ανδρέας Μουζάκης, αρχηγός του ΑΟ Κατασταρίου, στις 2 Σεπτεμβρίου 2022 στην αναμέτρηση ΑΟ Κατασταρίου - Ναυπακτιακός Αστέρας 0-4, έγινε σε ηλικία 46 ετών, 6 μηνών και 20 ημερών ο μεγαλύτερος σε ηλικία ποδοσφαιριστής που αγωνίζεται βασικός σε αγώνα Κυπέλλου Ελλάδας, και φυσικά ο μεγαλύτερος αρχηγός. O Μιλτιάδης Κλήμης του Ποσειδώνα Καρδαμύλων εναντίον του ΑΕΡ Αφάντου (0-7) στις 2 Σεπτεμβρίου 2022 σε ηλικία 45 ετών, 10 μηνών και 18 ημερών αγωνίστηκε και στα 90 λεπτά και έγινε ο δεύτερος μεγαλύτερος στην ιστορία. To 2019 είχε παίξει σε ηλικία 49 ετών ως ολιγόλεπτη αλλαγή -στη θέση του γιού του- ο Νίκος Μπουκάρας του Παναργειακού (χωρίς όμως να είναι ουσιαστικά ενεργός).
 O Κώστας Χαλκιάς κατέχει το ρεκόρ του μεγαλύτερου σε ηλικία παίκτη στη Β' Εθνικής τρεις μέρες πριν τα 44α γενέθλιά του στον αγώνα Αιγινιακός – Παναχαϊκή (0–2) στις 27 Μαΐου 2018. Ο τερματοφύλακας της Παναχαϊκής ήταν 43 ετών, 11 μηνών και 28 ημερών. 
 Ο Κώστας Νεμπεγλέρας κατέχει το ρεκόρ του μεγαλύτερου σε ηλικία παίκτη που συμμετείχε στη Γ' Εθνική. Ο Νεμπεγλέρας, δύο εβδομάδες πριν τα 43α γενέθλιά του, έπαιξε στον αγώνα ΑΟ Σελλάνων – Αχιλλέας Φαρσάλων (1-0), την 1η Απριλίου 2018. Ήταν 42 ετών, 11 μηνών και 17 ημερών.
 Ο Θωμάς Μαύρος ήταν ο μεγαλύτερος σε ηλικία παίκτης που κέρδισε το βραβείο του πρώτου σκόρερ της πρώτης κατηγορίας το 1990 σε ηλικία 36 ετών. Με τον Πανιώνιο σημείωσε 22 γκολ.
 O  Παναγιώτης Κυπαρίσσης κατέχει το ρεκόρ του μεγαλύτερου σε ηλικία σκόρερ στη δεύτερη κατηγορία με 41 χρόνια, 5 μήνες και 2 ημέρες στον αγώνα Κέρκυρα – Βατανιακός (4–3), στις 12 Ιανουαρίου 2014.
O Γιώργος Ζαχαρόπουλος ήταν ο μεγαλύτερος σε ηλικία παίκτης που κέρδισε το βραβείο του πρώτου σκόρερ της τρίτης κατηγορίας το 2009 σε ηλικία 38 ετών. Με τον Φωστήρα πέτυχε 24 γκολ.

Συμμετοχές 

O  Μίμης Δομάζος κατέχει το ρεκόρ του παίκτη με τις περισσότερες εμφανίσεις στην πρώτη κατηγορία έχοντας καταγράψει 536 αγώνες μεταξύ 1959 και 1980. Έπαιξε στον Παναθηναϊκό και την ΑΕΚ Αθηνών .
O Κριστόφ Βαζέχα είναι ο ξένος παίκτης με τις περισσότερες εμφανίσεις στην κορυφαία κατηγορία, έχοντας παίξει 390 παιχνίδια για τον Παναθηναϊκό μεταξύ 1989 και 2004.
O Κώστας Νεμπεγλέρας έχει παίξει τα περισσότερα παιχνίδια σε οποιοδήποτε επαγγελματικό τμήμα κατά τη διάρκεια της καριέρας του στο ελληνικό ποδόσφαιρο (τρεις πρώτες κατηγορίες). Έχει καταγράψει 688 εμφανίσεις από το 1993 έως το 2018. Συμμετείχε σε ΑΕΛ, Άρη, Ηρακλή, Ατρόμητο, Πανηλειακό και Αχιλλέα Φαρσάλων . 
O Κώστας Νεμπεγλέρας κατέχει το ρεκόρ του παίκτη με τις περισσότερες συμμετοχές στο Κύπελλο Ελλάδας με 89 αγώνες. Ο τελευταίος του αγώνας κυπέλλου ήταν τη σεζόν 2015-16. Δεύτερος στη λίστα ο Αθανάσιος Κωστούλας με 82 συμμετοχές. 
Ο Χρήστος Γιατζιτζόπουλος κατέχει το ρεκόρ των περισσότερων αγωνιστικών σεζόν στη δεύτερη κατηγορία (17) παίζοντας σε Νάουσα και Βέροια. Ο Γιάννης Μανδρέκας που αγωνίστηκε στην Προοδευτική και τον Ιωνικό είναι δεύτερος στη λίστα με 16 σεζόν (1972-1988). 
O  Αντώνης Νικοπολίδης είναι ο κορυφαίος παίκτης όλων των εποχών σε συμμετοχές σε διασυλλογικές διοργανώσεις της UEFA, με 104. Εκπροσώπησε τον Παναθηναϊκό και τον Ολυμπιακό από το 1990 έως το 2009. 
O  Γιώργος Καραγκούνης έχει καταγράψει περισσότερες διεθνείς συμμετοχές από κάθε άλλον Έλληνα παίκτη. Έπαιξε με την Εθνική Ελλάδας ποδοσφαίρου 139 φορές από το 1999 έως το 2014.

Ποδοσφαιριστές με τους περισσότερους τίτλους 

 O Πρέντραγκ Τζόρτζεβιτς είναι ο ποδοσφαιριστής που έχει κερδίσει τα περισσότερα πρωταθλήματα κορυφαίας κατηγορίας (12), όλα με τον Ολυμπιακό. O  Αντώνης Νικοπολίδης είναι δεύτερος στη λίστα και ο μοναδικός Έλληνας παίκτης που έχει πανηγυρίσει 11 πρωταθλήματα: 5 με τον Παναθηναϊκό και 6 με τον Ολυμπιακό. 
 O Ηλίας Ρωσίδης και Θανάσης Μπέμπης κατέκτησαν το Κύπελλο Ελλάδας 9 φορές ρεκόρ.
 Ο Δημήτρης Σαραβάκος είναι ο παίκτης που κατέκτησε τα περισσότερα Σούπερ Καπ (3). Κέρδισε δύο με τον Παναθηναϊκό (1988, 1993) και ένα με την ΑΕΚ Αθηνών (1996).
 Ο Λάκης Πετρόπουλος κατέκτησε τους περισσότερους τίτλους πρωταθλήματος (7), στην Ένωση Ποδοσφαιρικών Σωματείων Αθηνών, όλοι με τον Παναθηναϊκό (1952-1957, 1959).
 O Γιώργος Δαρίβας κατέκτησε τα περισσότερα Πανελλήνια πρωταθλήματα (7) που διεξήχθησαν μέχρι το 1959. Τα κέρδισε όλα παίζοντας στον Ολυμπιακό (1948, 1951, 1954, 1955, 1956, 1957, 1958).
 O Γιώργος Δαρίβας κατέκτησε τους περισσότερους τίτλους πρωταθλήματος (11), στην Ένωση Ποδοσφαιρικών Σωματείων Πειραιά, με τον Ολυμπιακό.

Διεθνείς διακρίσεις 

 O Μίμης Παπαϊωάννου ψηφίστηκε από την IFFHS ως ο καλύτερος Έλληνας παίκτης του 20ου αιώνα (2000).
 O Βασίλης Χατζηπαναγής ψηφίστηκε από την Ελληνική Ποδοσφαιρική Ομοσπονδία (2004) ως ο καλύτερος Έλληνας παίκτης από το 1954 έως το 2003. Το βραβείο ήταν μέρος του Ιωβηλαίου της ΟΥΕΦΑ.
 O Αντώνης Αντωνιάδης είναι ο μοναδικός Έλληνας παίκτης που κέρδισε το βραβείο του πρώτου σκόρερ σε ευρωπαϊκή διασυλλογική διοργάνωση. Σκόραρε 10 γκολ για τον Παναθηναϊκό στο Κύπελλο Πρωταθλητριών Ομάδων Ευρώπης την περίοδο 1970–71.
 O  Θεόδωρος Ζαγοράκης είναι ο μόνος Έλληνας παίκτης που κέρδισε το βραβείο καλύτερου παίκτη σε μεγάλη διοργάνωση της UEFA (UEFA Euro 2004).
 Δύο Έλληνες παίκτες έχουν προταθεί δύο φορές για το βραβείο της Χρυσής Μπάλας από το France Football 
 Ο Μίμης Δομάζος (1969, 1971) και ο Δημήτρης Σαραβάκος (1987, 1991), παίκτες του Παναθηναϊκού. 
 Μία φορά προτάθηκαν οι εξής παίκτες: Γιώργος Σιδέρης (1969), Βασίλης Χατζηπαναγής (1983), Στέλιος Μανωλάς ( 1993), Νίκος Μαχλάς (1998), Αντώνης Νικοπολίδης (2004), Τραϊανός Δέλλας (2004), Άγγελος Χαριστέας (2004) και Θοδωρής Ζαγοράκης (2004).
 Oι Αντώνης Αντωνιάδης, Γιώργος Σιδέρης, Θωμάς Μαύρος και Βασίλης Δημητριάδης είναι οι τέσσερις Έλληνες παίκτες που κέρδισαν το Ευρωπαϊκό Ασημένιο Παπούτσι. Ο Αντωνιάδης σημείωσε 39 γκολ για τον Παναθηναϊκό το 1971–72 και τερμάτισε πίσω από τον Γκερντ Μίλερ που σημείωσε 40. Ο Σιδέρης σημείωσε 35 γκολ για τον Ολυμπιακό το 1968–69, ο Μαύρος 31 γκολ για την ΑΕΚ το 1978–79 τερμάτισε πίσω από τον Κέες Κιστ που σημείωσε 33 και ο Δημητριάδης 33 γκολ το 1992–93 τερμάτισε πίσω από τον Άλι Μακόιστ που σημείωσε 34.
 Οι  Γεώργιος Δέδες, Νίκος Αναστόπουλος και Κριστόφ Βαζέχα κέρδισαν το Ευρωπαϊκό Βραβείο Χάλκινου Παπουτσιού. Ο Δέδες σημείωσε 28 γκολ για τον Πανιώνιο (1970–71), ο Αναστόπουλος 29 για τον Ολυμπιακό (1982–83) και ο Βαζέχα 32 για τον Παναθηναϊκό (1997–98).

Ρεκόρ Ελλήνων στο εξωτερικό 

O  Κώστας Νεγρεπόντης ήταν ο πρώτος Έλληνας ποδοσφαιριστής που αγωνίστηκε στο εξωτερικό. Ο γεννημένος στην Κωνσταντινούπολη επιθετικός μεταγράφηκε στη γαλλική CASG Paris το 1923 παίζοντας εκεί για δύο σεζόν.
O  Κώστας Χούμης ήταν ο πρώτος Έλληνας παίκτης που μετακόμισε σε ξένο σύλλογο με μεταγραφικό κόστος. Η μεταγραφή του από τον Εθνικό Πειραιώς στην Βένους Βουκουρεστίου το 1936 ήταν ρεκόρ συλλόγου και πανελλήνιου (1 εκατομμύριο δραχμές) και κράτησε για δεκαετίες.
O  Νίκος Μαχλάς είναι ο μοναδικός Έλληνας παίκτης που κέρδισε το Ευρωπαϊκό Χρυσό Παπούτσι. Το πέτυχε αφού σημείωσε 34 γκολ για την ΣΜΦ Φίτεσε.
 Ο Γεώργιος Σαμαράς είναι ο Έλληνας παίκτης που πέρασε τις περισσότερες σεζόν στο εξωτερικό (18). Ο γεννημένος στο Ηράκλειο επιθετικός εντάχθηκε στην ΣΚ Χερενφέιν το 2000 και έκλεισε την καριέρα του με τη Σαμσουνσπόρ το 2018.
 Ο Νίκος Μαχλάς, ο Φάνης Γκέκας και ο Γεώργιος Γιακουμάκης είναι οι τρεις Έλληνες παίκτες που έχουν κερδίσει βραβείο πρώτου σκόρερ σε ξένο πρωτάθλημα. Ο Μάχλας σημείωσε 34 γκολ την Πρωτάθλημα ποδοσφαίρου Ολλανδίας 1997-98, ο Γκέκας σημείωσε 20 γκολ στο Πρωτάθλημα ποδοσφαίρου Γερμανίας 2006-07 και ο Γιακουμάκης σημείωσε 26 γκολ στο  Πρωτάθλημα ποδοσφαίρου Ολλανδίας 2020-21 και 13 γκολ στην Πρέμιερσιπ Σκωτίας 2021-22.
O Παναγιώτης Ρέτσος είναι ο πιο ακριβός Έλληνας παίκτης όλων των εποχών. Η μεταγραφή του από τον Ολυμπιακό στην Μπάγερ 04 Λεβερκούζεν κόστισε 17 εκατομμύρια το 2017.

Διάφορα ρεκόρ 

 O Στέλιος Μανωλάς είναι ο μακροβιότερος παίκτης σε έναν σύλλογο στην καριέρα του. Στην ΑΕΚ αγωνίστηκε για 20 χρόνια (1978-1998) και 24 συνολικά συμπεριλαμβανομένων των νεανικών του ετών (1974-1998).
 O Βασίλης Χατζηπαναγής είναι ο παίκτης που σημείωσε τα περισσότερα γκολ από απευθείας κόρνερ στην καριέρα του στην Ελλάδα με τον Ηρακλή (7). Στο παρελθόν είχε σκοράρει δύο στο Σοβιετικό Πρωτάθλημα.
 O Κώστας Φραντζέσκος έχει σημειώσει τα περισσότερα γκολ από ελεύθερα χτυπήματα (57). Παραμένει επίσης 11ος στην παγκόσμια λίστα.
 O Σάκης Τσιώλης και ο Γιάννης Γκούμας είναι οι μόνοι παίκτες που κατέκτησαν τόσο το Κύπελλο Ελλάδας, όσο και το Κύπελλο Ερασιτεχνών Ελλάδος. Ο Γκούμας κατέκτησε δύο φορές το Εθνικό Κύπελλο (1995, 2004) και το Κύπελλο Ερασιτεχνών μία φορά (1994) με τον Παναθηναϊκό. Ο Τσιώλης κατέκτησε πρώτος το κύπελλο ερασιτεχνών με την Αναγέννηση Καρδίτσας (1981) και το εθνικό κύπελλο με την ΑΕΛ (1985).
 Τρεις παίκτες έχουν πετύχει χατ τρικ για 2 συνεχόμενες αγωνιστικές ημέρες στην Πρώτη Εθνική : ο Γεώργιος Καμάρας το 1961–62, ο Αντώνης Αντωνιάδης το 1973-74 και ο Κωνσταντίνος Μήτρογλου το 2013–14.
 Πέντε παίκτες κλήθηκαν στην εθνική ομάδα ενώ αγωνίζονταν σε ομάδα της δεύτερης κατηγορίας. Κώστας Δαβουρλής (Παναχαϊκή, 1969), Πέτρος Μάνταλος (ΑΕΚ, 2014), Νίκος Καλαμπάκας ( Πιερικός, 1975), Τάσος Στράντζαλης ( Δόξα Δράμας, 1977) και Βαγγέλης Καλογερόπουλος (Πανσερραϊκός, 1989).
 O Μίμης Δομάζος κατέχει το ρεκόρ του μακροβιότερου αρχηγού της Εθνικής Ελλάδας. Φόρεσε το περιβραχιόνιο για 9 χρόνια (1970–79), εκπροσωπώντας τον Παναθηναϊκό και την ΑΕΚ Αθηνών.
 Ο Τάκης Οικονομόπουλος κράτησε ανέπαφη την εστία του για 1.088 λεπτά για τον Παναθηναϊκό στο αήττητο του 1964-65.  
 Ο Γιάννης Αντωνιάδης κατέχει το ρεκόρ των περισσότερων γκολ σε μία σεζόν στις πέντε πρώτες κατηγορίες. Σκόραρε 57 γκολ με τον Ορφέα Ελευθερούπολης τη σεζόν 1979–80 στην πέμπτη κατηγορία του ελληνικού ποδοσφαίρου. 
 O Ντέμης Νικολαΐδης είναι ο μοναδικός παίκτης της ελληνικής πρώτης κατηγορίας που σημείωσε 4 γκολ σε αγώνα της UEFA. Το κατόρθωμά του καταγράφηκε στις 26 Οκτωβρίου 2000 στον αγώνα ΑΕΚ – Χέρφελγκε (5–0) στο Κύπελλο ΟΥΕΦΑ 2000–01. 
 O Αντώνης Αντωνιάδης κατέχει το ρεκόρ των περισσότερων γκολ σε μία σεζόν στην κορυφαία κατηγορία. Σκόραρε 39 γκολ με τον Παναθηναϊκό το 1971–72.
 Ο Ηλίας Μανίκας σημείωσε το πιο γρήγορο χατ-τρικ στο ελληνικό ποδόσφαιρο στις 6 Δεκεμβρίου 2011. Ολοκλήρωσε το τρεμπλ του σε μόλις 4 λεπτά: 5ο, 7ο και 9ο λεπτό του αγώνα Αστέρας Μαγούλας - Ζάκυνθος ΠΑΕ στην τρίτη κατηγορία.
 O Γρηγόριος Αθανασίου ειναι ο μοναδικος τερματοφύλακας που έχει σημειωσει χατ-τρικ, στον αγώνα Αετός Βασιλικών – ΑΟ Παύλος Μελάς (0-3) για την A’ ερασιτεχνική κατηγορία της ΕΠΣ Μακεδονίας οταν σκόραρε και τα τρία γκολ των φιλοξενουμένων με πέναλτι, στις 13 Φεβρουαρίου 2022. Aποτελεί και παγκόσμιο ρεκόρ.
 Τα αδέρφια Θανάσης Δημόπουλος, Χρήστος Δημόπουλος και Σπύρος Δημόπουλος σκόραραν την ίδια μέρα, στην πρώτη κατηγορία της Ελλάδας στις 2 Φεβρουαρίου 1992, που αποτελεί και παγκόσμιο ρεκόρ. Ο Χρήστος σκόραρε δύο φορές για τον Αθηναϊκό εναντίον του Πανσερραϊκού (2–0), ο Θανάσης σκόραρε μία για τον Ηρακλή στον εκτός έδρας αγώνα με τον Πανιώνιο (2-2) και ο μικρότερος αδερφός Σπύρος για τον Εθνικό Πειραιώς στη νίκη επί του Απόλλωνα Σμύρνης στο στάδιο Καραϊσκάκης. 
 Ο τερματοφύλακας Βασίλης Τζέκας κατέχει το ρεκόρ του παίκτη με τους περισσότερους τελικούς Ερασιτεχνικού τοπικού Κυπέλλου. Έπαιξε σε 10 τελικούς Κυπέλλου της Ένωσης Ποδοσφαιρικών Σωματείων Θεσσαλίας (2000, 2001, 2002, 2004, 2005, 2006, 2007, 2008, 2009, 2010). 
 Ο Βαγγέλης Ρούκας κατέχει το ρεκόρ με τα περισσότερα γκολ σε μία σεζόν σε οποιοδήποτε ελληνικό πρωτάθλημα. Σκόραρε 67 γκολ τη σεζόν 2014–15, στη δεύτερη κατηγορία του Συλλόγου Τρικάλων - πέμπτο επίπεδο στην πυραμίδα.
 Ο Φάνης Γκέκας είναι ο μόνος Έλληνας παίκτης που έχει λάβει το βραβείο του πρώτου σκόρερ στην κορυφαία κατηγορία (2006), στη δεύτερη κατηγορία (2005), στο περιφερειακό πρωτάθλημα (1998) και σε ένα ξένο πρωτάθλημα (Bundesliga 2007).
 Υπήρξαν μόνο 4 παίκτες που δεν έπαιξαν σε συλλόγους της Αθήνας ή της Θεσσαλονίκης και κέρδισαν το βραβείο του πρώτου σκόρερ στην Alpha Εθνική : Δημήτρης Παπαδόπουλος (ΟΦΗ - 1977), Ίμρε Μπόντα (Ολυμπιακός Βόλου - 1989), Εστεμπάν Σολάρι (ΑΟ Ξάνθη - 2014) και Χερόνιμο Μπαράλες (Αστέρας Τρίπολης - 2015).
 Μόνο τρεις παίκτες έχουν καταφέρει να σκοράρουν για 8 συνεχόμενα παιχνίδια στην Alpha Εθνική : ο Γιώργος Σιδέρης (Ολυμπιακός Πειραιώς 1964-65 και 1968–69), ο Κώστας Νικολαΐδης (ΑΕΚ 1967–68) και ο Ντέμης Νικολαΐδης (ΑΕΚ 1997–98).

Προπονητές 

 O Ντούσαν Μπάγεβιτς κέρδισε το βραβείο καλύτερου προπονητή 7 φορές (1993, 1994, 1996, 1998, 1999, 2001, 2003, 2008) εκπροσωπώντας 4 συλλόγους: ΑΕΚ Αθηνών, Ολυμπιακό, ΠΑΟΚ και Άρη .
 O Ντούσαν Μπάγεβιτς κέρδισε τον τίτλο της πρώτης κατηγορίας ρεκόρ 8 φορές (1989, 1992, 1993, 1994, 1997, 1998, 1999, 2005).
 Οι Στέφαν Μπόμπεκ και Ραζβάν Λουτσέσκου έχουν κατακτήσει τον τίτλο της πρώτης κατηγορίας αήττητοι. Ο Μπόμπεκ με τον Παναθηναϊκό το 1963–64 και ο Λουτσέσκου με τον ΠΑΟΚ το 2018–19 .
 Ο Περικλής Αμανατίδης κατέχει το ρεκόρ των περισσότερων πρωταθλημάτων (10) στις τέσσερις πρώτες κατηγορίες του ελληνικού πρωταθλήματος. Κατέκτησε 8 τίτλους στην τρίτη κατηγορία με τα Τρίκαλα (δύο φορές), τον Ολυμπιακό Βόλου, τη Λαμία, τον Αιγινιακό, τη Νίκη Βόλου, τον Αγροτικό Αστέρα, τον Ποσειδώνα Νέων Πόρων και επίσης 2 στην τέταρτη κατηγορία με τον Ποσειδώνα Νέων Πόρων και τον ΑΣ Ηρακλή Αμπελοκήπων,
 Ο Ντούσαν Μπάγεβιτς έχει κατακτήσει ρεκόρ 4 Κυπέλλων Ελλάδας (1996, 1998, 1999, 2005).
 Ο Ντούσαν Μπάγεβιτς είναι ο μοναδικός προπονητής στο ελληνικό ποδόσφαιρο που οδήγησε 4 ομάδες στον τελικό του Κυπέλλου: την ΑΕΚ Αθηνών (1996), τον Ολυμπιακό (1998, 1999, 2005), τον ΠΑΟΚ (2001) και τον Άρη (2008).
 Ο Ντούσαν Μπάγεβιτς είναι ο μοναδικός προπονητής που κατέκτησε το πρωτάθλημα, το Κύπελλο Ελλάδας, το Σούπερ Καπ (1989) και το Λιγκ Καπ (1989).
 O Γιώργος Παράσχος κατέχει το ρεκόρ του αθλητή που υπηρέτησε περισσότερο το ελληνικό ποδόσφαιρο (50 χρόνια) τόσο ως παίκτης όσο και ως προπονητής.
 O Γιώργος Παράσχος έχει προπονήσει ομάδα πρώτης κατηγορίας για 24 σεζόν, περισσότερο από κάθε άλλο προπονητή, καταρρίπτοντας το ρεκόρ του Γιάννη Μαντζουράκη με 23. 
 Ο Ντούσαν Μπάγεβιτς έχει προπονήσει 647 αγώνες στην πρώτη κατηγορία που αποτελεί πανελλήνιο ρεκόρ. Ο Αντώνης Γεωργιάδης είναι δεύτερος στη λίστα με 586. 
 Ο Μπάμπης Τεννές πέτυχε ρεκόρ 6 προβιβασμών στην A' Εθνική. 
 Ο Περικλής Αμανατίδης είναι ο προπονητής με τις περισσότερες νίκες στη Γάμμα Εθνική. 
 O Ευγένιος Γκέραρντ ήταν ο μακροβιότερος προπονητής σε σύλλογο της πρώτης κατηγορίας, προπονώντας τον ΟΦΗ από το 1985 έως το 2000
 Ο Νταν Γεωργιάδης ήταν ο πρώτος Έλληνας προπονητής που διεύθυνε ομάδα στο εξωτερικό, αναλαμβάνοντας την Περουβιανή Σπορτ Μπόις το 1957. Ο Γεωργιάδης προπονούσε 10 ποδοσφαιρικούς συλλόγους στο εξωτερικό: 2 ομάδες στο Περού, 2 στην Αργεντινή, 1 στη Βολιβία, 1 στη Χιλή, 1 στην Παραγουάη, 1 στην Ισπανία και 2 στην Ελβετία. Επίσης προπονούσε 5 εθνικές ομάδες: Αϊτή, Περού, Ελλάδα, Βολιβία και Βενεζουέλα.
 Ο Γιώργος Κύργιας κατέχει το ρεκόρ του μακροβιότερου προπονητή σε ελληνικό σύλλογο. Είναι στο τιμόνι του Διογένη Λάρισας από το 1987, με τη σεζόν 2022-23 να είναι η 36η συνεχόμενη.
 Ο Αλκέτας Παναγούλιας και ο Νταν Γεωργιάδης ήταν οι δύο Έλληνες προπονητές που διεύθυναν άλλη εθνική ομάδα εκτός της Ελλάδας. Ο Παναγούλιας εκτός από την Ελλάδα προπονούσε και τις ΗΠΑ (1983-1985).

Σύλλογοι

Περισσότερα πρωταθλήματα 

 Ο Ολυμπιακός έχει κατακτήσει το πρωτάθλημα της πρώτης κατηγορίας 47 φορές, από το 1927.
 Η Παναχαϊκή έχει κατακτήσει τη δεύτερη κατηγορία 6 φορές.
 Ο Εδεσσαϊκός (1977, 1983, 1987, 1989) και ο Παναιτωλικός (1973, 1985, 1992, 1996) έχουν κατακτήσει 4 φορές το πρωτάθλημα Γ' Εθνικής.
 Ο Φωστήρας (1991, 1994, 2001, 2007, 2012), η Κοζάνη (1995, 1997, 2004, 2009, 2013), η Λαμία (1990, 1994, 2000, 2004, 2010, 2013) έχουν κατακτήσει 5 φορές τη Δ΄ Εθνική ποδοσφαίρου ανδρών.
O  Άρης, ο Εθνικός Πειραιώς και η ΑΕΚ είναι οι μοναδικοί σύλλογοι που έχουν κατακτήσει και τις τρεις πρώτες κατηγορίες του ελληνικού ποδοσφαίρου αλλά και τα τοπικά τους πρωταθλήματα.
Ο Απόλλων Σμύρνης είναι ο μοναδικος συλλογος που έχει κατακτήσει τη δεύτερη κατηγορία, τη Γ' Εθνική, τη Δ΄ Εθνική και το τοπικο πρωταθλημα.

Περισσότερα κύπελλα  

 Ο Ολυμπιακός έχει κατακτήσει το Κύπελλο Μεγάλης Ελλάδας 3 φορές (1969, 1972, 1976).
 Ο Ολυμπιακός έχει κατακτήσει το Κύπελλο Ελλάδας 28 φορές.
 Ο Ολυμπιακός έχει κατακτήσει το Σούπερ Καπ Ελλάδας 4 φορές.
 Ο Ολυμπιακός έχει κατακτήσει το Κύπελλο του Πάσχα 11 φορές.
Ο Ολυμπιακός έχει κατακτήσει το Κύπελλο Χριστουγέννων 11 φορές .
 Η ΑΕΚ Αθηνών έχει κατακτήσει τη μοναδική διοργάνωση Λιγκ Καπ Ελλάδας (1990).
 Ο Αιολικός (1982, 2002) και ο Φοίβος Κρεμαστής (1972, 2013) έχουν κατακτήσει το Κύπελλο Ερασιτεχνών Ελλάδος ποδοσφαίρου 2 φορές, περισσότερες από κάθε άλλο σύλλογο.
Ο Π.Ο. Ατσαλένιου Ηρακλείου συλλογος από την Ένωση Ποδοσφαιρικών Σωματείων Ηρακλείου έχει κατακτήσει τα περισσότερα τοπικά Κυπελλα (12).
Ο Πανιώνιος έχει κατακτήσει το Κύπελλο Αθηνών-Σμύρνης (1909).

Περισσότερες συμμετοχές 

 Παναθηναϊκός, Ολυμπιακός και ΠΑΟΚ έχουν περισσότερες συμμετοχές από κάθε ομάδα στην πρώτη κατηγορία (63) από το 1959. Αυτοί οι τρεις σύλλογοι δεν έχουν υποβιβαστεί ποτέ.
 Η Αναγέννηση Καρδίτσας και ο Ολυμπιακός Βόλου είναι οι σύλλογοι με τις περισσότερες συμμετοχές (34) στη δεύτερη κατηγορία .
 Η ΠΑΕ Κοζάνης έχει τις περισσότερες συμμετοχές στη Γ' Εθνική (23).
 Ο ΑΟ Καρδίτσας έχει τις περισσότερες συμμετοχές στην αδρανοποιημένη πλέον Δ' Εθνική (28). Η Αχαϊκή ΠΑΕ είναι δεύτερη στη λίστα με 26. 
 Ολυμπιακός Λευκωσίας, ΑΕΛ Λεμεσού, ΑΠΟΕΛ, ΕΠΑ Λάρνακας, Ομόνοια Λευκωσίας είναι οι πέντε σύλλογοι από την Κύπρο που έχουν αγωνιστεί στην ελληνική κορυφαία κατηγορία.

Ελληνικοί σύλλογοι σε διεθνείς διοργανώσεις 

 Ο Ολυμπιακός είναι η ομάδα με τις περισσότερες συμμετοχές, νίκες και γκολ σε ευρωπαϊκές διοργανώσεις (325, 128, 424).
 Ο Παναθηναϊκός είναι ο μοναδικός ελληνικός σύλλογος που αγωνίστηκε στον τελικό του Κυπέλλου Ευρώπης (1971). Ο Παναθηναϊκός έφτασε επίσης στους ημιτελικούς δύο φορές: το 1985 και το 1996.
 Έξι ελληνικοί σύλλογοι έχουν κατακτήσει το Βαλκανικό Κύπελλο : Ολυμπιακός (1963), Πανιώνιος (1971), Παναθηναϊκός (1977), Εδεσσαϊκός (1993), Ηρακλής (1985), ΟΦΗ (1989). Δεύτεροι τερμάτισαν ο ΠΑΣ Γιάννινα (1994) και η ΑΕΚ Αθηνών (1967). Ο Πανιώνιος Σμύρνης είναι επίσης ο μοναδικός σύλλογος που έπαιξε σε 2 Τελικούς Βαλκανικού Κυπέλλου (1971, 1986).
 Η ΑΕΚ Αθηνών είναι η μόνη ελληνική ομάδα που έφτασε στα ημιτελικά του Κυπέλλου ΟΥΕΦΑ (1977).
 Η ΑΕΚ Αθηνών είναι ο σύλλογος με τις περισσότερες εμφανίσεις στους ημιτελικούς του Κυπέλλου Κυπελλούχων UEFA (1997 και 1998).
 Ο Παναθηναϊκός είναι ο μοναδικός ελληνικός σύλλογος που έπαιξε στον τελικό του Διηπειρωτικού Κυπέλλου (1971).

Tοπικά πρωταθλήματα (μέχρι το 1959) 

 Ο Ολυμπιακός έχει κατακτήσει 25 περιφερειακά πρωταθλήματα, περισσότερα από κάθε άλλη ομάδα.
 Ο Άρης έχει κερδίσει τα περισσότερα πρωταθλήματα στην Ένωση Ποδοσφαιρικών Σωματείων Μακεδονίας (12).
 Ο Παναθηναϊκός έχει κατακτήσει ρεκόρ 17 πρωταθλημάτων στην Ένωση Ποδοσφαιρικών Σωματείων Αθηνών . Επίσης έχει κερδίσει άλλα 2 μετά το 1959 (το 1993 και το 1994) με την ερασιτεχνική ομάδα.
 Η Παναχαϊκή κατέχει το ρεκόρ για τα περισσότερα πρωταθλήματα στην Ένωση Ποδοσφαιρικών Σωματείων Αχαΐας (14). Επίσης κέρδισαν άλλα δύο μετά το 1959 (το 1961 και το 1962).
 Η Νίκη Βόλου κατέχει το ρεκόρ για τα περισσότερα πρωταθλήματα στην  Ένωση Ποδοσφαιρικών Σωματείων Θεσσαλίας  (12). Επίσης έχει κερδίσει άλλα δύο μετά το 1959 (το 1960 και το 1961).
 Ο ΟΦΗ κατέκτησε τα περισσότερα πρωταθλήματα στην Ένωση Ποδοσφαιρικών Σωματείων Ηρακλείου (13). Επίσης έχει κερδίσει άλλα τρία μετά το 1959 (το 1960, το 1961 και το 1962).
 Ο Απόλλων Σμύρνης κατέκτησε τα περισσότερα πρωταθλήματα Σμύρνης (1917, 1918, 1919, 1920, 1922).
 Η Δόξα Δράμας κατέκτησε τα περισσότερα διαπεριφερειακά τουρνουά (3) για την πρόκριση στο Πανελλήνιο Πρωτάθλημα (1957, 1958, 1959). Η Δόξα έφτασε και σε άλλους δύο τελικούς πλέι οφ (1955, 1956).
 Η Αναγέννηση Άρτας έχει κατακτήσει 4  φορές το Ειδικό ερασιτεχνικό πρωτάθλημα ποδοσφαίρου (1969, 1976, 2000, 2014), κερδίζοντας έτσι την άνοδό της στη Δέλτα Εθνική.
Ο Απόλλων Σμύρνης είναι ο μόνος σύλλογος που εχει κατακτησει πρωταθληματα Α' κατηγορίας σε δυο διαφορετικες πολεις, Αθήνα (1924, 1938, 1948, 1958), Σμύρνη (1917, 1918, 1919, 1920, 1922).

Σύλλογοι με τους περισσότερους διεθνείς σε τουρνουά με την Eθνική 

 1906 Ενδιάμεσοι Ολυμπιακοί Αγώνες : Εθνικός Αθηνών (10).
 Ολυμπιακοί Αγώνες 1920 : Απόλλων Σμύρνης (4).
 Ολυμπιακοί Αγώνες 1952 : ΑΕΚ Αθηνών και Ολυμπιακός (6).
 Ευρω Πρωτάθλημα 1980 : ΠΑΟΚ (5).
 Παγκόσμιο Κύπελλο Ποδοσφαίρου 1994 : Παναθηναϊκός (6).
 Πρωτάθλημα Euro 2004 : ΑΕΚ Αθηνών, Παναθηναϊκός (5).
 Ολυμπιακοί Αγώνες 2004 : Ολυμπιακός (4).
 Παγκόσμιο Κύπελλο Ποδοσφαίρου 2010 : Παναθηναϊκός (5).
 Παγκόσμιο Κύπελλο 2014 : ΠΑΟΚ (4).

Διάφορα ρεκόρ 

 Ο Ολυμπιακός έχει κατακτήσει ρεκόρ 79 εθνικών τίτλων (47 πρωταθλήματα, 28 Κύπελλα και 4 Σούπερ Καπ).
 Ο Ολυμπιακός έχει κατακτήσει 18 νταμπλ.
 Το Γουδί Αθηνών κέρδισε τα περισσότερα πρωταθλήματα (1908, 1910, 1912) που διοργάνωσε ο ΣΕΓΑΣ 
 Ο Παναθηναϊκός και ο ΠΑΟΚ είναι οι δύο σύλλογοι που έχουν κατακτήσει αήττητο τον τίτλο του πρωταθλήματος, από την καθιέρωση της πρώτης εθνικής κατηγορίας το 1959-60 έως και την περίοδο 2018-19, οπότε και καθιερώθηκαν τα πλέι οφ για την ανάδειξη του πρωταθλητή . Ο Παναθηναϊκός το κατέκτησε το 1963–64 (24 νίκες, 6 ισοπαλίες) και ο ΠΑΟΚ το 2018–19 (26 νίκες, 4 ισοπαλίες). 
 Οι 33 συνεχόμενοι αγώνες χωρίς ήττα  από τον Ολυμπιακό την περίοδο 2019-20 (26 στην κανονική διάρκεια και 7 στα πλέι οφ), αποτελούν το μεγαλύτερο ρεκόρ αήττητου στο ίδιο πρωτάθλημα, όλων των εποχών. Τότε εφαρμόστηκε για πρώτη φορά και η χρήση VAR στο ελληνικό πρωτάθλημα.
O  ΠΑΟΚ, o Άρης και ο Παναθηναϊκός είναι οι μοναδικοί ελληνικοί σύλλογοι που έχουν κατακτήσει τόσο το Κύπελλο Ελλάδας όσο και το Κύπελλο Ερασιτεχνών. Ο Ερασιτέχνης ΠΑΟΚ κέρδισε το Ερασιτεχνών το 1975, ο Άρης το 1985 και ο Παναθηναϊκός το 1994.
 Ο Παναθηναϊκός κατέχει το ρεκόρ για την ομάδα με το μεγαλύτερο μέσο όρο εισιτηρίων που πωλήθηκαν σε μια σεζόν. Ήταν το 1985–86 με τον σύλλογο από την Αθήνα να έχει κατά μέσο όρο 44.972 ανά αγώνα στο Στάδιο ΟΑΚΑ. 
 Η ΑΕΛ είναι η μοναδική ομάδα που έχει κατακτήσει το Κύπελλο Ελλάδας (1985, 2007) και το Κύπελλο Γάμμα Εθνικής (2014).
 Ο Εθνικός Πειραιά και η Καστοριά είναι οι μοναδικοί σύλλογοι που έχουν κατακτήσει το Εθνικό Κύπελλο Ελλάδας και το κύπελλο περιφέρειας. Ο Εθνικός Πειραιώς κατέκτησε μία φορά το Κύπελλο Ελλάδος (1933), και το περιφερειακό κύπελλο (2014) η Καστοριά κατέκτησε επίσης το Κύπελλο Ελλάδος μία φορά (1980) και το περιφερειακό κύπελλο 3 φορές (2001, 2002, 2017).
 Ο Πανιώνιος είναι ο παλαιοτερος ελληνικος σύλλογος με έτος ίδρυσης στη Σμύρνη, το 1890. Ακολουθει ο Απόλλων Σμύρνης με έτος ίδρυσης το 1891.
O  Εθνικός Πειραιώς είναι ο μόνος σύλλογος που αγωνίστηκε στον τελικό των 3 από τις 4 διοργανώσεις Κυπέλλου Ελλάδος (εθνική, ερασιτεχνική, τρίτη κατηγορία και περιφερειακό): Κύπελλο Ελλάδας (1933), Κύπελλο Γάμμα Εθνικής (2015) και Κύπελλο Περιφέρειας (2013, 2014) .

Ενώσεις 

 Η Ένωση Ποδοσφαιρικών Σωματείων Μακεδονίας και η Ένωση Ποδοσφαιρικών Σωματείων Αθηνών είναι οι ενώσεις με τις περισσότερες νικήτριες ομάδες (5) στα Κύπελλα Ερασιτεχνών Ποδοσφαίρου Ελλάδας.
 Η Ένωση Ποδοσφαιρικών Σωματείων Πειραιώς έχει κατακτήσει το Κύπελλο Πόλεων (1924–1957) 11 φορές.
 Η Ένωση Ποδοσφαιρικών Σωματείων Αθηνών είναι η ένωση με τους περισσότερους συλλόγους που συμμετείχαν στις τρεις πρώτες κατηγορίες του ελληνικού ποδοσφαίρου.
 Η Ένωση Ποδοσφαιρικών Σωματείων Αθηνών και η Ένωση Ποδοσφαιρικών Σωματείων Μακεδονίας έχουν κατακτησει τα περισσοτερα πρωταθληματα μικτων Νέων.
H Η Ένωση Ποδοσφαιρικών Σωματείων Πειραιά είναι η ένωση με τα περισσότερα πρωταθλήματα που κατακτήθηκαν στην A' Εθνική (46), όλα από τον Ολυμπιακό.
H Ένωση Ποδοσφαιρικών Σωματείων Αθηνών είναι η ένωση με τα περισσότερα Κύπελλα Ελλάδος που έχουν κατακτηθεί (35). Παναθηναϊκός 18, ΑΕΚ 15 και Πανιώνιος 2.
 Ένωση Ποδοσφαιρικών Σωματείων Αθηνών είναι η ένωση με τα περισσότερα Super Cup που έχουν κερδίσει (5). Παναθηναϊκός 3 και ΑΕΚ Αθηνών 2.
 Ο μακροβιότερος πρόεδρος τοπικού Συλλόγου είναι ο Θανάσης Μπουτζιώλης, ο οποίος εκλέγεται πρόεδρος της ΕΠΣΤ από το 1996 (26 συνεχόμενα χρόνια).

Γήπεδα 

 Το Στάδιο Καραϊσκάκη (πρώην Ποδηλατοδρόμιο) είναι το γήπεδο που φιλοξένησε τους περισσότερους αγώνες (1512) στην πρώτη κατηγορία από το 1959. Ο Εθνικός Πειραιώς (1959-1999) και ο Ολυμπιακός (1959-σήμερα) είναι οι βασικοί σύλλογοι που έχουν αγωνιστεί στο γήπεδο. 
 Το Ολυμπιακό Στάδιο της Αθήνας παραμένει το μεγαλύτερο γήπεδο που φιλοξενεί αγώνες ποδοσφαίρου στην Ελλάδα από την έναρξη λειτουργίας του το 1982 (χωρητικότητας 72.000 ατόμων)
 Το Στάδιο Λεωφόρου Αλεξάνδρας είναι το παλαιότερο γήπεδο ποδοσφαίρου στην Ελλάδα (άνοιξε το 1922) και ήταν το μεγαλύτερο (χωρητικότητας 24.000 ατόμων) μέχρι που άνοιξε το Στάδιο της Τούμπας το 1957.
 Το ρεκόρ της υψηλότερης προσέλευσης σε ευρωπαϊκό αγώνα στην Ελλάδα σημειώθηκε στις 3 Νοεμβρίου 1982, στο Ολυμπιακός - Αμβούργο (0-4), με 75.263 εισιτήρια που κόπηκαν στο Στάδιο ΟΑΚΑ, στην Αθήνα. 
 Το ρεκόρ της υψηλότερης προσέλευσης στο ελληνικό πρωτάθλημα σημειώθηκε τον Μάιο του 1986 στον αγώνα Παναθηναϊκός - ΑΕΚ (0-0) την τελευταία αγωνιστική της σεζόν, με 74.473 εισιτήρια που κόπηκαν στο Στάδιο ΟΑΚΑ, στην Αθήνα. 
 Το ρεκόρ της υψηλότερης προσέλευσης στο Κύπελλο Ελλάδος σημειώθηκε στις 28 Μαΐου 1986, στον τελικό Ολυμπιακός – Παναθηναϊκός (0–4), με 74.004 εισιτήρια που κόπηκαν στο Ολυμπιακό Στάδιο της Αθήνας.

Παραπομπές

Eξωτερικοί σύνδεσμοι 

Ποδόσφαιρο στην Ελλάδα